次題周公予趙逢源過瑤林洞中探酴醿
作者：王庭珪
朝代：宋

paragraphs: 桃花落盡春風顛，兩翁並轡來翩然。
入門下馬看花發，仰攀綠葉窺青天。
倚檻謳吟發清唱，終夕擁鼻鳴寒蟬。
唐昌仙人識玉蕊，借月下看乘飛煙。
明朝地上拾落粉，草間點綴如遺妍。
狂思玉爪搔背痒，不可妄得麻姑鞭。
歸來歡欣應拍手，笑君騎馬似乘船。
醉後猶能作長句，半夜打門驚我眠。